Frivilliga Skytterörelsen

Frivilliga Skytterörelsen (FSR), tidligere Frivilliga Skytteväsendet, var en svensk idrettsorganisasjon for skyting og en frivillig forsvarsorganisasjon. FSR regnet seg selv som grunnlagt i 1860 ved skytterbevegelsen i Sverige, ble formelt grunnlagt i 1893, og sammen med undomsorganisasjonen Ungdomsorganisation Skytte (UO) avviklet i 2009. Organisasjonen hadde lenge tette bånd med det svenske forsvaret og ble driftet ved hjelp av statsstøtte, men disse båndene ble noe svakere med årene ettersom flere skyttere ønsket å skille sivil og militær skyting. 

Skytterbevegelsen i Sverige oppstod rundt 1860-tallet, og i 1893 gikk de svenske skytterlagene sammen og organiserte seg i Skytteförbundets överstyrelse bestående av skytteföreningar fra hvert len. I 1893 hadde organisasjonen 16 125 medlemmer, og medlemstallene økte jevnt til 225 000 i 1914. I mellomkrigstiden sank medlemsmassen jevnt og nådde 58 000 i 1934, før den tok seg opp igjen og nådde et toppunkt med om lag 297 000 medlemmer i 1944. I 1961 ble navnet endret fra Frivilliga Skytteväsendet til Frivilliga Skytterörelsen. Medlemsmassen holdt seg så jevnt over 200 000 til slutten av 1980-tallet, og FSR feiret 125-årsjubileum i 1985. I 1996 var medlemstallet nede på om lag 100 000, mens det var rundt 48 000 i 2006.

Skyteprogrammene som ble arrangert i FSR var:
 Nordisk baneskyting med rifle, som regel på 300 meter (gevär bana 300 m ställningar og gevär bana 300 m liggande)
 Nordisk feltskyting med rifle (fältskytte gevär)
 Kortholdsgevær (gevär korthåll ställningar)
 Kpist (kpist bana ställningar og kpist bana liggande)
 Ak 4 liggende baneskyting (AK 4 bana liggande)
 Innendørs luftgevær (luftgevär)
 Fallmål med luftgevær (fallmålsskjutning, luftgevär)
 Nordisk skifeltskyting (skidfältskjutning, arrangert i Sverige inntil 2005)

Det meste av aktiviteten til FSR er videreført i det Svenska Skyttesportförbundet som er en søsterorganisasjon til Norges Skytterforbund og Det frivillige Skyttervesen.

Se også 
 Svenska Skyttesportförbundet
 De Danske Skytteforeninger, nå en del av DGI Skyting
 Det frivillige Skyttervesen

Referanser 

Svenske idrettsforbund
Skytterorganisasjoner
Skytesport i Sverige